কিন্তু মানসিক চাপ আর নেওয়া যাচ্ছিল না। পাঁচ বছর আগে দুহাজার সালে হঠাৎ মাথায় এক বিদঘুটে যন্ত্রনা হতে থাকলে এম আর আই-তে ধরা পড়ে, আমার মস্তিষ্কের ভেতরে বাঁ দিকে এক দীর্ঘদেহী অ্যারাকনয়েড সিস্ট বসে আছে। চেন্নাইয়ের অ্যাপোলো হসপিটালের ডঃ সিদ্ধার্থ ঘোষকে ধন্যবাদ, কলকাতার ডাক্তারদের মতের বিরুদ্ধে গিয়ে ও. টি.-র টেবিলে উঠতে দেননি আমাকে; নয়তো ফেরার রাস্তা ছিল না। সেই থেকে জানি, এই আছি এই নেই-এর ওপর দাঁড়িয়ে থাকা এক চার্মড লাইফ আমার। আর টেনশান বয়ে বেড়াচ্ছি; মাথায় একটু যন্ত্রণা হলেই মন বলে — শেষের শুরুয়াত!